《观张南园作画因索溪浒春云图》
明代·杭淮

忆昨见公丹青图，己觉妙绝今所无。公为海内文章伯，落笔自与他人殊。

随龙云气忽飞动，海天雨脚吹堂隅。崒嵂回头绝岛孤，野桥分明断岸纡。

更貌一杖仙翁癯，抱琴潇洒双童俱。吁嗟青云客，夐异稷契姿。

早时拂衣卧南极，无乃抱此胸中奇。烟霞适与幽兴会，髣髴坐我清溪湄。

鳣鲔泼泼春涨动，渔舟两两花枝欹。清溪迢迢渺何所，岁晚天涯滞游子。

愿公为我挥洒随箧笥，道路风尘长如此。

作者简介：（1462—1538）明常州宜兴人，字东卿，号复溪。杭济弟。弘治十二年进士，授刑部主事，迁员外郎。正德间历云南提学副使，累官右副都御史致仕。与兄济并负诗名。有《双溪诗集》、《二杭集》。